Duisende dakloos weens ergste vloede in 50 jaarNaamborde in Sydney byna heeltemal onder water (Foto: Saeed Khan, AFP) Die vloede wat die Australiese ooskus die afgelope naweek getref het, word beskou as die ergste vloede in meer as 50 jaar in dié gedeelte van die land. Duisende inwoners is reeds na veiligheid gebring en weerkundiges voorspel dat swaar reën nog vir ŉ paar dae sal voortduur. Maroela Media het vroeër berig die Warragambadam, wat ŉ groot deel van Sydney van drinkwater voorsien, het Saterdagmiddag weens swaar reën oorgeloop. Vloedwaters het in verskeie gebiede aan die ooskus gestyg en in massa-ontruimings is tot ongeveer 18 000 mense na veiligheid gebring. Sommige gebiede het binne ’n week ’n meter reënwater aangeteken, wat gelykstaande is aan twee derdes van die normale jaarlikse reënval. ‘n Huis onder water in ‘n residensiële gebied naby Windsor (Foto: Saeed Khan, AFP) Amptenare het ook gewaarsku dat die Hawkesburyrivier na verwagting sy hoogste vlak sedert 1961 kan bereik. Gladys Berejiklian, die premier van Nieu-Suid-Wallis, beskryf die vloede as katastrofies. Sy sê owerhede verwag dat nog sowat 15 000 mense binne die volgende 24 tot 48 uur na veiligheid gebring sal moet word. Inwoners in ‘n boot nadat hul residensiële gebied oorstroom het (Foto: Saeed Khan, AFP) Nooddienste het reeds op meer as 10 000 noodoproepe gereageer. Tot dusver is geen sterftes of ernstige beserings aangemeld nie. Duisende inwoners is dakloos gelaat omdat hul huise onder water is. Van die inwoners is ook sonder krag gelaat en energieverskaffers het gewaarsku dat elektrisiteit eers later in die week in sommige gebiede herstel kan word. Talle paaie is oorstroom wat van die inwoners gestrand gelaat het. Inwoners van ‘n residensiële gebied in Windsor sit gestrand (Foto: Saeed Khan, AFP) Boonop het die buitengewone weerstoestande ook die verspreiding van die Covid-19-entstof gekniehalter. Weerkundiges voorspel boonop dat nog swaar reën tot Woensdag in die gebied kan uitsak. Waarskuwings is ook uitgereik vir gebiede – soos die suidkus van Sydney – wat tot nou toe nog nie deur die stormweer en vloede geraak is nie. Wetenskaplikes het gewaarsku dat Australië gereelde en meer ekstreme weersomstandighede as gevolg van klimaatsverandering kan verwag.